 **Ministerul Mediului, Apelor şi Pădurilor**

**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - PROIECT**

**25 MAI 2016**

Ca urmare a solicitării de emitere a acordului de mediu adresată de COMUNA ŞINTEREAG,cu sediul în judeţul Bistrița-Năsăud, comuna Şintereag, localitatea Şintereag, str. Principală, nr. 40, înregistrată la Agenţia pentru Protecţia Mediului Bistriţa-Năsăud cu nr. 5441/16.05.2016, cu ultima completare la nr. 5614/19.05.2016 în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului, modificată şi completată prin HG nr. 17/2012 şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, aprobată cu modificări prin Legea nr. 49/2011,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *25.05.2016*, că proiectul *„Modernizare drum comunal DC 33 şi străzi în comuna Şintereag, judeţul Bistriţa-Năsăud”,* propus a fi amplasat în *comuna Şintereag, satele Şintereag, Blăjenii de Jos, Blăjenii de Sus, Caila, Şieu Sfântu, jud. Bistriţa-Năsăud*, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

**I.** Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

*a) Proiectul propus intră sub incidenţa H.G. nr. 445/2009 privind evaluarea impactului anumitor proiecte publice şi private asupra mediului, modificată şi completată prin HG nr. 17/2012, fiind încadrat în Anexa 2:*

*-* *la punctul 10, lit.e), construirea drumurilor, altele decât cele prevăzute în anexa 1;*

*- la punctul 13, lit. a) - orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului;*

*b) Lungimea totală a drumului comunal şi a străzilor propuse pentru reabilitare este de 3,601 km. Este prevăzută reabilitarea, pe traseele existente, pentru:*

* *drumul comunal DC 33, pe o lungime de 2190 m;*
* *străzile Ghergheli Veronica – Gherasim Constantin, 368 m lungime, din localitatea Blăjenii de Jos;*
* *strada Hrube, 448 m lungime, din localitatea Blăjenii de Sus;*
* *strada Biserica – Moldovan , 379 m lungime, din localitatea Caila;*
* *strada Chifa Nicolae – Zăgrean Vasile, 216 m lungime, din localitatea Şieu Sfântu.*

*Proiectul prevede:*

*- corectarea profilului transversal al drumurilor;*

*- parte carosabilă de 5,5 m pentru DC 33 şi 4 m pentru străzi, acostamente: 2x0,5 m;*

*- sistem rutier propus pe partea carosabilă:*

* *pentru DC 33 între km 0+000 – 0+880: strat de legătură din beton asfaltic – 6 cm, strat de uzură din beton asfaltic – 4 cm, peste sistem rutier existent;*
* *pentru DC 33 între km 0+880 2+190 şi Străzile Ghergheli Veronica – Gherasim Constantin: 45 cm reprofilare şi completare cu balast + pietruire existentă, 15 cm strat de piatră spartă împănată, 5 cm strat de legătură din beton asfaltic, 4 cm strat de uzură din beton asfaltic;*
* *pentru celelalte străzi: strat de formă din refuz de ciur – 20 cm, strat de fundaţie din balast – 25 cm, strat de piatră spartă împănată – 15 cm, strat de legătură din beton asfaltic – 5 cm, strat de uzură din beton asfaltic – 4 cm;*

*- acostamentele vor fi consolidate cu piatră spartă şi balast;*

*- racordarea drumurilor laterale cu cele prevăzute în proiect, cu același sistem rutier, pe o lungime de 25 m;*

*- realizarea de platforme de încrucişare la fiecare 250 m pe străzile cu o singură bandă de circulaţie, unde condiţiile de amplasament permit realizarea acestora;*

*- realizare consolidări:*

* *zid de sprijin de gabioane pe partea stângă a str. Ghergheli Veronica – Gherasim Constantin, între km 0+040 – 0+135 şi km 0+255 – 0+300;*
* *fundaţie adâncită de parapete pe strada Hrube între km 0+000 – 0+060;*

*c) Pentru scurgerea apelor pluviale sunt prevăzute şanţuri marginale trapezoidale pereate cu beton, şanţuri marginale trapezoidale din pământ, rigole triunghiulare pereate cu beton, rigole carosabile în dreptul acceselor la proprietăţi și podețe tubulare:*

* *lungimea totală a şanţurilor: 4615 m, din care 4289 m şanţuri din beton şi 218 m şanţuri din pământ;*
* *lungime rigole triunghiulare de beton: 108 m;*
* *este prevăzută montarea a 4 podeţe tubulare noi, înlocuirea a 6 podeţe necorespunzătoare cu podeţe dalate sau cu podețele tubulare noi şi decolmatarea a 3 podeţe şi refacerea coronamentelor acestora;*

*d) Proiectul nu are efect cumulativ cu alte proiecte existente în zonă.*

*e) Proiectul este situat în afara zonelor sau ariilor în care standardele de calitate ale mediului, stabilite de legislaţie, au fost depăşite.*

*f) Dintre resursele naturale se utilizează agregate minerale și apă.*

*g) La faza de realizare a proiectului rezultă deşeuri de construcție, care vor fi valorificate prin agenţi economici autorizaţi şi deşeuri de tip menajer, care vor fi predate operatorului de salubritate din zonă.*

*h) Nu se utilizează substanţe periculoase sau tehnologii care să inducă risc de accidente.*

*i) Prin respectarea măsurilor preventive şi de protecţie a factorilor de mediu propuse, probabilitatea impactului asupra factorilor de mediu este redusă.*

*j) Din analiza listei de control pentru etapa de încadrare, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus.*

*k) Anunţul public privind depunerea solicitării de emitere a acordului de mediu a fost mediatizat prin: afişare la sediul Primăriei comunei Şintereag, publicare în presa locală, afişare pe site-ul şi la sediul APM Bistriţa-Năsăud.*

*Nu s-au înregistrat contestaţii/observații/comentarii din partea publicului interesat.*

**II.** Motivele care au stat la baza luării deciziei etapei de încadrare în procedura de evaluare adecvată sunt următoarele: *Proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare.*

**Condiţii de realizare a proiectului:**

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu.*

*3. Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor.*

*4. Se interzice depozitarea necontrolată a deşeurilor (direct pe sol, etc.) ca şi incinerarea lor.*

*5. Pământul rezultat din săpături va fi utilizat pentru lucrări de nivelare şi de refacere a terenului.*

*6. Suprafaţa de teren ocupată temporar pe perioada executării lucrărilor trebuie limitată la strictul necesar şi va fi adusă la starea iniţială după terminarea lucrărilor.*

*7. Se vor lua toate măsurile necesare pentru:*

 *- evitarea scurgerilor accidentale de produse petroliere de la mijloacele de transport utilizate;*

 *- evitarea depozitării necontrolate a materialelor folosite şi a deşeurilor rezultate;*

 *- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).*

*8. Autovehiculele şi utilajele folosite vor respecta normele şi prevederile privind emisiile de noxe şi de zgomot. Mijloacele de transport şi utilajele folosite vor fi întreţinute corespunzător, pentru a se evita emisiile de noxe în atmosferă şi scurgerile accidentale de carburanţi şi lubrifianţi.*

*9. Alimentarea cu carburanţi a mijloacelor auto și schimburile de ulei se vor face numai pe amplasamente autorizate.*

*10. Se interzice accesul de pe amplasament pe drumurile publice cu utilaje, maşini de transport necurăţate. Titularul activităţii are obligaţia asigurării cu instalaţiile corespunzătoare acestui scop - instalaţii de spălare şi sistem colector de ape uzate.*

*11. Se interzice spălarea autovehiculelor în albia cursurilor de apă.*

*12. La stabilirea programului de lucru şi de transport a materialelor necesare se vor lua măsuri de diminuare la minim a potenţialului disconfort creat locuitorilor sau obiectivelor de interes public.*

*13. Se vor lua măsurile necesare pentru prevenirea degajării şi împrăştierii prafului, în special pe timpul lucrărilor de aplicare strat de nisip (instalare barieră de protecţie, umectări ş.a.).*

*14. Amenajarea corespunzătoare a organizării de şantier în ceea ce priveşte utilităţile (apă, electricitate, dotarea cu grup sanitar ecologic, colectarea apei uzate menajere, după caz) şi depozitarea materialelor periculoase şi inflamabile conform legislaţiei în vigoare.*

*15. La terminarea lucrărilor se va dezafecta zona organizării de şantier, se vor îndepărta atât materialele rămase neutilizate cât şi deşeurile rezultate în timpul lucrărilor, iar suprafeţele de teren afectate de lucrările de execuţie vor fi aduse la starea iniţială.*

*16. La execuția lucrărilor se vor respecta întocmai cele menționate în memoriul de prezentare (date, parametri), justificare a prezentei decizii.*

*17. La finalizarea investiţiei, titularul va notifica Agenţia pentru Protecţia Mediului Bistriţa-Năsăud pentru verificarea conformării cu actul de reglementare.*

**Prezentul act de reglementare este valabil pe toată perioada punerii în aplicare a proiectului în condițiile în care nu se produc modificări.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.** **Nerespectarea prevederilor prezentului atrage după sine suspendarea şi/sau anularea acestuia după caz,** **conform art.17, alin. (3) al OUG nr. 195/2005 privind protecţia mediului, aprobată prin Legea nr. 265/2006, cu modificările şi completările ulterioare. Pe durata suspendării, desfăşurarea lucrărilor de punere în aplicare a proiectului este interzisă.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

 Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de H.G. nr. 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odată cu decizia etapei de încadrare.

 Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc condiţiile cerute de legislaţia în vigoare, considerându-se că acestea sunt vătămate într-un drept al lor sau într-un interes legitim.

 Soluţionarea cererii se face potrivit dispoziţiilor Legii nr. 554/2004, cu modificările ulterioare.

Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

 Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

**Procedura administrativă prealabilă este gratuită**.

 DIRECTOR EXECUTIV, ŞEF SERVICIU,

 AVIZE, ACORDURI AUTORIZAȚII,

 biolog-chimist Sever Ioan ROMAN

 ing. Marin Liviu Catarig

 ÎNTOCMIT,

 geogr. Nicoleta Şomfelean